NBA u znaku kupoprodaje igrača (30/9/03) - 2003-09-30
Nova sezona u američkoj profesionalnoj košarkaškoj ligi počinje 28. listopada
Nova sezona američke profesionalne košarkaške lige, NBA, počinje 28. listopada. Do tada, pažnju ponajviše privlače kupoprodaje igrača. 'Minnesota Timberwolves' nudi Kevinu Garnettu produžetak ugovora, ali jedan od najboljih NBA igrača još nije odgovorio na ponudu. Ovo je njegova posljednja sezona unutar šestogodišnjeg ugovora potpisanog 1998. godine, vrijednog 126 milijuna dolara. Ove bi godine Garnett trebao zaraditi 28 milijuna dolara, a idućeg ljeta postaje “free agent”, odnosno “slobodan igrač”, koji može potpisati za bilo koji klub bez ikakve odštete. Allen Iverson je već potpisao produžetak ugovora za nove četiri godine u vrijednosti od 76 milijuna dolara. Mnogi se pitaju zašto Philadelphija nije ponudila Iversonu ugovor na šest ili sedam godina? Razlog se krije u činjenici da će on za četiri godine biti 30-godišnjak, a to je životna dob u kojoj playmakeri obično popuštaju u formi, jer njihov organizam ne može više izdržati stalnu utrku i bitku na terenu protiv mnogo snažnijih i viših igrača. Seattle je prodao svog centra Predraga Drobnjaka 'Los Angeles Clippersima'. Seattle ima još tri centra, a Clippersima je novi centar neophodan, nakon što je Michael Olowokandi potpisao za Minnesotu. U Clippersima će Drobnjak, koji je u Seattleu nastupao u startnoj petorci, igrati sa sunarodnjakom Markom Jarićem.